แนวโน้ม SET เช้าย่อตามตปท. หลัง Bond yield สูง – “ต่างชาติ-กองทุน” รุมขายกดดัน
แนวโน้มดัชนี "ตลาดหุ้นไทย" เช้านี้ย่อตัวตามตปท. หลัง "Bond yield" ปรับตัวสูงขึ้น ขระเดียวกันต่างชาติ-กองทุนเทขายขายกดดัน
11 พ.ค. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะย่อตัวตามตลาดหุ้นภูมิภาคเอเชียปรับตัวลงกันเช้านี้เช่นเดียวกับตลาดสหรัฐฯ จากความกังวลตัวเลขเงินเฟ้อสหรัฐฯสูงขึ้นขณะที่การเติบโตของเศรษฐกิจยังไม่ได้ดีมากนัก ส่งผลให้อัตราผลตอบแทนพันธบัตร (Bond yield) สหรัฐฯปรับขึ้น จึงมีแรงขายหุ้นออกมา นำโดยกลุ่มเทคโนโลยี ส่งผลดัชนี Nasdaq ร่วงแรง 2.55% ฉุดตลาดหุ้นญี่ปุ่นและตลาดหุ้นเกาหลีใต้ปรับลงมากไปด้วย เพราะมีหุ้นในกลุ่มเทคโนโยลีอยู่จำนวนมาก ขณะที่ตลาดหุ้นสิงคโปร์และตลาดหุ้นมาเลเซียปรับลงเล็กน้อย
ส่วนตลาดบ้านเราอาจได้รับแรงกดดันจากนักลงทุนต่างชาติและกองทุนในประเทศขายสุทธิออกมาพร้อมกันวานนี้ ซึ่งจะเห็นได้ว่าเมื่อดัชนีฯเข้าใกล้ระดับ 1,590 จุด นักลงทุนก็จะเลือกขายทำกำไรออกมาก่อน เพราะยังมีหลายปัจจัยต้องติดตาม ทั้งสถานการณ์การแพร่ระบาดไวรัสโควิด-19 ในประเทศ และการทยอยประกาศผลประกอบการของบริษัทจดทะเบียนช่วงโค้งสุดท้ายสัปดาห์นี้ รวมถึงการปรับน้ำหนักลงทุนหุ้นไทยของ MSCI วันพรุ่งนี้
อย่างไรก็ดี นักลงทุนยังสามารถเล่นเก็งกำไรได้จากการอิงผลประกอบการที่ออกมาดี พร้อมให้แนวรับ 1,580-1,575 จุด ส่วนแนวต้าน 1,596-1,600 จุด
 